In-Nutar Tony Abela rritorna fil-Parlament fl-aħħar xhur u miegħu rritornat dikjarazzjoni tal-assi super. Fl-ewwel ċans biex jissottometti rendikont tal-assi tiegħu, id-deputat magħruf għal kif joħroġ il-flus mill-but reġa' wera li ħafi mhuwiex. Il-gazzetta KullĦadd analizzat din id-dikjarazzjoni ta' eks membru tal-Kabinett li f'kontroversja nqabad mhux darba u tnejn. Analiżi li nibdewha llum u tissokta fil-ġimgħat li ġejjin. Fid-dikjarazzjoni tal-assi tiegħu tiegħu n-Nutar Abela ddikjara li għandu €691,645 f'kontijiet fil-banek u ma' dawn numru ta' bonds u ishma. Fi stocks tal-Gvern, ishma fil-Malta International Airport u f'GO Plc jiddikjara li għandu mal-€110,000. Imbagħad għandu eluf ta' ishma f'kumpaniji oħra li ma nafux il-valur tagħhom għalkemm ilaħħqu l-eluf ta' ewro. Jispikkaw ukoll in-numru ta' proprjetajiet. Tant li jiddikjara dsatax-il proprjetà li jvarjaw minn djar għal appartamenti u artijiet. F'każijiet minnhom huma tiegħu kollha, f'oħrajn għandu sehem. Jiddikjara wkoll numru ta' karozzi u saħansitra ma jgħidx kemm hemm. Insomma fi ftit kliem id-dikjarazzjoni ta' Tony Abela hija dikjarazzjoni super, bħal m'hija dik tal-Viċ-Kap Nazzjonalista Beppe Fenech Adami. Fl-ewwel xhur tiegħu bħala deputat ta' Simon Busuttil, Abela jattendi l-Parlament ta' spiss fejn jispikkaw it-tweġibiet lill-ġurnalisti. Bħal meta qal lill-ġurnalista tal-ONE biex iċempel lill-mara tiegħu u tgħidilha li qed tittantah jew meta qal li Simon Mercieca jgħid ħafna ċuċati. Għax Abela kkulurit. U fost bosta kontroversji li kien maqbud fihom Tony Abela kien hemm dik marbuta mal-ksur tal-kodiċi tal-etika tal-Ministri u s-Segretarji Parlamentari. Dan għax kien baqa' jaħdem bħala konsulent mill-uffiċċju tiegħu ta' nutar minkejja li nħatar Segretarju Parlamentari. Saħansitra wara l-elezzjoni ġenerali tal-2003 sa anki informa b'dan lill-kostitwenti tiegħu f'ittra li kien bagħtilhom. F'din l-ittra n-nutar Abela informa lill-kostitwenti tiegħu bl-arranġamenti ġodda li kien qed jagħmel wara li kien inħatar Segretarju Parlamentari. Saħansitra kienu xxandru recordings ta' telefonati li saret lill-uffiċċju notarili tas-Segretarju Parlamentari Tony Abela fejn intalab appuntament għal konsulenza ma' Abela.